als_Latn dik_Latn sag_Latn
Doktoraturat, UT: Do pranohen dosje edhe pa udhëheqësit (Burimi: Gazeta Panorama, www.panorama.com.al)
Kandidatët që dëshirojnë të ndjekin doktoraturën në Universitetin e Tiranës, kanë edhe një javë kohë për të aplikuar. Afati i fundit i dorëzimit të dokumenteve është data 20 mars. Pas publikimit të dokumenteve, UT bëri me dije dje se në dokumentacionin e aplikantëve nuk është e nevojshme të përfshihet emri i udhëheqësit shkencor të propozuar nga kandidati. “Dosjet e aplikantëve do të pranohen edhe në rastet kur nuk është propozuar udhëheqësi. Përcaktimi i udhëheqësve do të bëhet pasi Këshilli i Profesorëve të fakulteteve të miratojë kandidatët fitues”, thuhet në deklaratën e UT. Kandidatët që aplikojnë për t’u regjistruar në programin e studimit të doktoratës, duhet të plotësojnë një sërë kriteresh. Ata duhen të kenë përfunduar studimet e larta në fushën e kërkuar dhe të zotërojnë diplomë të ciklit të dytë të studimeve “Master i Shkencave” apo çdo diplomë tjetër të barasvlershme me të ose një diplomë të huaj të barasvlershme të shoqëruar me vërtetimin e njohjes nga MASH. Të ketë notë mesatare të përgjithshme 8 e lart, në secilin cikël studimesh (i parë dhe i dytë). Aplikantët duhet të zotërojnë gjuhën angleze të vlerësuar mbi bazën e një testi të njohur ndërkombëtarisht. Nëse nuk zotërohet në aplikim fillestar, dëshmia kërkohet pas përfundimit të studimeve të organizuara teorike. Kandidatët duhet të jenë të rekomanduar nga dy persona që gëzojnë titull akademik, të cilët njohin aftësitë akademike dhe profesionale të kandidatit. Ata duhet të shprehin qartë qëllimin e ndjekjes së studimeve të doktoratës në rreth 500 fjalë. Kandidatët duhet të paraqesin në mënyrë të përmbledhur një projekt shkencor mbi të cilin ka menduar të punojë gjatë kursit të shkollës doktorale.
Kandidatët aplikojnë për t’u regjistruar në një program studimi doktorate me dosje individuale, e cila duhet të përmbajë një sërë dokumentesh. Përveç kërkesës për aplikim, fotokopjes së kartës së identitetit dhe CV personale, kandidati duhet të ketë
kopjen e noterizuar të një Diplome të ciklit të dytë të studimeve “Master i Shkencave”, apo çdo diplomë tjetër të barasvlershme me të, ose një diplomë të huaj të barasvlershme të shoqëruar me vërtetimin e njohjes nga MASH dhe listën e notave përkatëse. Gjithashtu dosja duhet të përmbajë kopjen e noterizuar të dëshmisë së zotërimit të gjuhës angleze me test të njohur ndërkombëtarisht (nëse nuk zotërohet në aplikimin fillestar, kërkohet pas përfundimit të studimeve të organizuara teorike). Po kështu është kusht lista e botimeve e shoqëruar me fotokopje të kopertinave të botimeve dhe të abstrakteve të tyre (nëse ka të tilla).
Dokumentet
- Platforma e kërkimit shkencor të propozuar;
- Plan i punës për kërkimin shkencor, i ndarë në vite;
- Deklaratë e gatishmërisë së udhëheqësit shkencor për të udhëhequr kandidatin;
- Dy rekomandime nga persona që gëzojnë titull shkencor (Profesor, Profesor i asociuar);
- Vërtetim i qendrës së banimit;
- Vërtetim nga qendra e punës/ deklaratë vetjake për statusin i/e papunë
- Dy fotografi me format 4×6;
- Deklaratë vetjake e kandidatit për përballimin e shpenzimeve të programit të studimeve të doktoratës;
- Fletëpagesa e tarifës se regjistrimit për konkurrim
13.03.2013
Burimi: Gazeta Panorama
als_Latn als_Latn als_Latn als_Latn nno_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn